Hoci sa v tejto správe analyzujú všetky ročné pracovné programy od roku 2014 do roku 2020, nie všetky činnosti už prebiehali v čase tohto hodnotenia. Preto bol na účely vymedzenia rozsahu pôsobnosti tejto správy stanovený koncový dátum 31. december 2020. Druhá časť hodnotenia ex post doplní prehľad analýzou zostávajúcich činností.

Z týchto dôvodov sa hodnotenie ex post vykoná v dvoch častiach. Táto správa predstavuje prvú časť hodnotenia. Založená je na momentálne dostupných údajoch, poskytuje prehľad, ako sa rozdeľujú finančné prostriedky, a hodnotenie doteraz dosiahnutých výsledkov programu. Keďže už bol prijatý nový program Občania, rovnosť, práva a hodnoty na roky 2021 – 2027, ktorý sa zakladá okrem iného na výsledkoch priebežného hodnotenia programu Práva, rovnosť a občianstvo na roky 2014 – 2020, táto prvá časť hodnotenia ex post predchádzajúceho programu bude zameraná na možné oblasti zlepšenia, pokiaľ ide o vykonávanie nového programu Občania, rovnosť, práva a hodnoty.

V tejto správe sú uvedené výsledky, ktoré sa dosiahli v rámci programu, v súlade s povinnosťou stanovenou v článku 13 ods. 2 písm. c) právneho základu programu (ďalej len „nariadenie“). V nariadení sa od Európskej komisie požaduje, aby predložila Európskemu parlamentu a Rade správu o hodnotení programu ex post do 31. decembra 2021. Správa musí obsahovať posúdenie dlhodobého vplyvu a udržateľnosti účinkov programu s cieľom poskytnúť informácie pre rozhodovanie o ľubovoľnom následnom programe. V roku 2021 však značný počet projektov (viac ako 40 %) naďalej pokračuje, vzhľadom na ich viacročné trvanie. Túto situáciu zhoršila pandémia ochorenia COVID-19, ktorá spôsobila predĺženie trvania viacerých projektov. Preto komplexné hodnotenie dlhodobých výsledkov a účinkov bude možné až neskôr.

·predchádzať všetkým formám násilia voči deťom, mladým ľuďom a iným ohrozeným skupinám a bojovať proti nim,

·podporovať a ochraňovať práva dieťaťa,

·prispievať k zabezpečeniu najvyššej úrovne ochrany súkromia a osobných údajov,

·podporovať a zlepšiť uplatňovanie práv vyplývajúcich z občianstva Únie,

·umožniť spotrebiteľom alebo podnikateľom na vnútornom trhu, aby mohli uplatňovať svoje práva vyplývajúce z práva Únie, pokiaľ ide o projekty financované v rámci programu na ochranu spotrebiteľa.

Európska komisia tento program vykonáva prostredníctvom priameho riadenia.

Pokiaľ ide o územné pokrytie, všetky členské štáty EÚ boli oprávnené zúčastniť sa na programe a pre vybrané ciele boli na to oprávnené aj Lichtenštajnsko, Island a Srbsko.

2.Kľúčové prvky a vykonávanie programu

V súlade s článkom 5 nariadenia sa v rámci programu podporovala široká škála činností vrátane analytických činností, vzájomného využívania poznatkov, spolupráce, zvyšovania povedomia a šírenia informácií, vzdelávacích činností, rozvoja nástrojov, ako sú súbory informácií/materiály/učebné plány pre odbornú prípravu a činností na plnenie špecifických cieľov. Program podporuje aj organizácie pôsobiace v oblasti sociálnych a základných práv v Európe vrátane týchto: európske siete, verejné alebo súkromné organizácie, spravidla neziskové, vnútroštátne, regionálne a miestne orgány v členských štátoch EÚ, organizácie občianskej spoločnosti, a medzinárodné organizácie

Cieľovou skupinou (skupiny, ktoré by mali z programu prínos buď priamo, účasťou na jeho činnostiach, alebo nepriamo, z jeho vykonávania) je aj široká verejnosť v zúčastnených krajinách, keďže ciele programu a iniciatívy sú zamerané na podporu, ochranu a účinné uplatňovanie rovnosti a práv osôb, najmä tých, ktoré sú vystavené diskriminácii, neznášanlivosti alebo násiliu vrátane migrantov a menšín.

Ako je stanovené v nariadení, v rámci programu sa ako hlavné mechanizmy financovania používajú granty na akciu, granty na prevádzku a verejné obstarávanie.

2.1.Špecifické ciele programu

Špecifický cieľ 1: Podporovať nediskrimináciu

V rámci programu sa podporovali projekty zamerané na predchádzanie diskriminácii a boj proti diskriminácii z dôvodu pohlavia, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie. Hlavnou oblasťou v rámci tohto cieľa je predovšetkým podpora integrácie Rómov. V tejto súvislosti program Práva, rovnosť a občianstvo podporoval národné platformy pre Rómov a úzko spolupracoval s členskými štátmi EÚ a ich národnými kontaktnými miestami a s organizáciami občianskej spoločnosti pôsobiacimi v oblasti nediskriminácie a integrácie Rómov. V rámci programu sa financovali aj činnosti európskej siete vnútroštátnych orgánov pre otázky rovnosti. Hlavnou úlohou tejto siete je posilnenie spolupráce a výmena informácií medzi vnútroštátnymi orgánmi pre rovnosť poverenými členskými štátmi o témach súvisiacich s nediskrimináciou.

Špecifický cieľ 2: Predchádzať rasizmu, xenofóbii, homofóbii a iným formám neznášanlivosti a bojovať proti nim

Projekty financované v tejto oblasti prispievali k lepšiemu vykonávaniu existujúcich právnych predpisov EÚ v členských štátoch a k boju proti trestným činom z nenávisti a nenávistným prejavom. Financované činnosti podporovali najmä ochranu menšín proti rastúcemu populizmu, extrémizmu a neznášanlivosti.

Špecifický cieľ 3: Podporovať práva osôb so zdravotným postihnutím

Zámerom tohto špecifického cieľa bolo zvýšiť informovanosť a zlepšiť uplatňovanie práv osôb so zdravotným postihnutím, a to obmedzovaním bariér prekážajúcich ich plnej účasti v spoločnosti a využívaniu ich práv v plnom rozsahu. Realizovalo sa to väčšinou prostredníctvom grantov na prevádzku podporujúcich činnosti sietí na európskej úrovni obhajujúcich práva osôb so zdravotným postihnutím a prostredníctvom činností verejného obstarávania zameraných na zber údajov, odbornú prípravu a činnosti na zvyšovanie informovanosti. V rámci ročného pracovného programu na rok 2014 bolo podporené zavedenie preukazu EÚ pre osoby so zdravotným postihnutím s cieľom uľahčiť týmto osobám cezhraničné cestovanie.

Špecifický cieľ 4: Podporovať rovnosť medzi ženami a mužmi